แรงขายหุ้นบิ๊กแคปกด SET ปิดเช้าลบ 8 จุด วิตก “เฟด” ขึ้นดบ.-ปมขัดแย้งยูเครน-รัสเซีย
SET ปิดเช้าลบ 8 จุด รับแรงขายหุ้นบิ๊กแคป จากความกังวลเฟดปรับขึ้นอัตราดอกเบี้ย รวมทั้งความตึงเครียดระหว่างยูเครนและรัสเซีย คาดแนวโน้มตลาดช่วงบ่ายน่าจะซึมตัวลงต่อ ให้แนวรับที่ 1,625, 1,620 จุด แนวต้านที่ 1,640, 1,645 จุด
25 ม.ค. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวลงต่อเนื่องโดยลงไปต่ำสุดที่ระดับ 1,624 จุด เนื่องจากนักลงทุนกังวลการปรับขึ้นดอกเบี้ยของธนาคารกลางสหรัฐ (เฟด) ประกอบกับเกิดความขัดแย้งระหว่างรัสเซีย-ยูเครน ทำให้มีแรงขายออกมาในหุ้นขนาดใหญ่ (Big Cap) กดดันดัชนี โดยตลาดหุ้นเอเชียก็ปรับลง 1-2% และดาวน์โจนส์ฟิวเจอร์ส รวมถึงแนสแด็กฟิวเจอร์สก็ปรับตัวลงกว่า 200 จุด จะเห็นภาพการเขย่าปัจจัยลบมารวมกัน ทำให้มีแรงขายลดความเสี่ยง หรือขายทำกำไรออกมา
อีกทั้งประกอบกับ Valuation ตลาดหุ้นไม่ได้ถูก และยังมี Downside ได้อีก ส่งผลกองทุนในประเทศและนักลงทุนในประเทศเทขายออกมา อย่างไรก็ตามกลุ่มเดินเรือบวกขึ้นมาจากก่อนหน้าลงมาลึกเพราะค่าระวางเรือติดลบน้อยลง หรือกลุ่มอิเล็กทรอนิกส์ก็เริ่มรีบาวด์
สำหรับในช่วงบ่ายคาดว่าตลาดหุ้นยุโรปเปิดมาน่าจะปรับตัวลง เพราะสถานการณ์ตึงเครียดในยูเครนมีผลกระทบต่อยุโรป โดยแนวโน้มตลาดหุ้นบ้านเราน่าจะซึมตัวต่อ ให้แนวรับที่ 1,625, 1,620 จุด แนวต้านที่ 1,640, 1,645 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,683.53 ล้านบาท ปิดที่ 144.00 บาท เพิ่มขึ้น 4.00 บาท
BBL มูลค่าการซื้อขาย 1,984.44 ล้านบาท ปิดที่ 131.00 บาท เพิ่มขึ้น 1.50 บาท
EA มูลค่าการซื้อขาย 1,847.72 ล้านบาท ปิดที่ 96.75 บาท ลดลง 1.50 บาท
SCB มูลค่าการซื้อขาย 1,157.84 ล้านบาท ปิดที่ 122.50 บาท ลดลง 0.50 บาท
GPSC มูลค่าการซื้อขาย 850.34 ล้านบาท ปิดที่ 81.25 บาท ลดลง 0.50 บาท